SL Uradni list Evropske unije C 245/9

Sprememba obveznosti javne službe Francije glede rednih zračnih prevozov med metropolitansko Francijo na eni strani in Guadeloupom, Gvajano, Martinikom in Reunionom na drugi

(Besedilo velja za EGP)

(2007/C 245/08)

1. V skladu s členom 4(1)(a) Uredbe Sveta (EGS) št. 2408/92 z dne 23. julija 1992 o dostopu letalskih prevoznikov Skupnosti do letalskih prog znotraj Skupnosti se je Francija odločila spremeniti obveznosti javne službe glede rednih zračnih prevozov, ki se opravljajo med vsemi letališči metropolitanske Francije na eni strani in Guadeloupom, Gvajano, Martinikom ter Reunionom na drugi, ki so bile objavljene v Uradnem listu Evropskih skupnosti C 243 z dne 9. avgusta 1997 in spremenjene z objavo v Uradnem listu Evropske Unije C 149 z dne 21. junija 2005. Namen teh sprememb je omogočiti povečanje obsega storitev po nižji ceni z olajšanjem pogojev dostopa zračnih prevoznikov do zračnih prog. Gre za preizkus, katerega rezultati bodo ocenjeni eno leto po začetku izvajanja.

2. Obveznosti javne službe, ki jih mora spoštovati vsak letalski prevoznik, ki opravlja redne zračne prevoze na navedenih progah, upoštevajoč predvsem otoško lego in oddaljenost zadevnih regij, so naslednje:

2.1 Program opravljanja prevozov

Med vsemi letališči metropolitanske Francije in čezmorskimi departmaji:

Ponujena zmogljivost mora biti prilagojena povpraševanju, še pa posebej je treba upoštevati koledar šolskih počitnic in praznikov.

Če bi se pokazalo, da skupna ponudba vseh prevoznikov na letalskih progah ni več prilagojena povpraševanju, posebej v obdobjih konic, si francoski organi pridržujejo pravico, da s trimesečnim vnaprejšnjim obvestilom in po posvetovanju s prevozniki, ki jih to zadeva, spremenijo ali natančneje določijo pričujoče obveznosti javne službe ob spoštovanju določb člena 4 Uredbe (EGS) št. 2408/92.

V primeru nenadnega in znatnega znižanja ponudbe zaradi prekinitve prevozov enega izmed prevoznikov brez spoštovanja odpovednega roka iz točke 2.4, ki bi močno vplivalo na stalnost prevozov, ostali prevozniki na letalski progi sprejmejo potrebne ukrepe, da v najkrajšem možnem času prilagodijo svojo ponudbo.

Za vsako letalsko sezono mora biti vsaj mesec dni pred začetkom opravljanja prevozov in/ali posamezne letalske sezone predložen podroben program opravljanja prevozov (ki vsebuje predvsem vozne rede, tipe in zmogljivosti letal kot tudi tedensko ponudbo) za odobritev s strani ministra, pristojnega za civilno letalstvo, na naslov:

Direction générale de l'aviation civile Direction de la régulation économique 50, rue Henry Farman F-75720 Paris Cedex 15

Zmogljivost prevozov, ki jo morajo za obdobje dveh zaporednih letalskih sezon ponuditi vsi prevozniki med letališčem Pariz (Orly) in vsakim od štirih čezmorskih departmajev, mora vsebovati vsaj sledeče število sedežev:

— 1 100 000 za prevoze do Guadeloupa,

— 183 000 za prevoze do Gvajane,

— 1 000 000 za prevoze do Martinika,

— 660 000 za prevoze do Reuniona.

Sloti so pridržani na letališču Pariz (Orly) za prevoze v štiri čezmorske departmaje v skladu s členom 9 spremenjene Uredbe Sveta (EGS) št. 95/93 z dne 18. januarja 1993 o skupnih pravilih dodeljevanja slotov na letališčih Skupnosti. Vse informacije v zvezi s temi sloti lahko prevozniki, ki jih te proge zanimajo, dobijo pri koordinatorju pariških letališč.

2.2 Cene

Cene, ponujene potnikom, morajo biti javne.

Otroci do dveh let, od dveh do dvanajst let in od dvanajst do osemnajst let morajo biti brez izjeme upravičeni do popustov, in sicer najmanj do 90 %, 33 % in 20 % od primerljivih cen vozovnic za odrasle na zadevnem letu, ne glede na to, ali potujejo sami ali ne.

Za osebe, ki morajo nujno na pot zaradi smrti bližnjega sorodnika (starša ali otroka), se mora prevoznik kar najbolj potruditi, da jim zagotovi mesto na prvem naslednjem letu. Ob predložitvi kopije mrliškega lista so upravičeni tudi do najugodnejše razpoložljive cene za let brez uporabe pogojev, ki so vezani na to ceno.

Letalski prevozniki so obveščeni, da bodo francoski organi nekaterim kategorijam potnikov dodelili socialno pomoč.

2.3 Zdravstvene evakuacije in katastrofe

V vseh okoliščinah imajo zdravstvene evakuacije prednost pri vkrcanju potnikov na prvi let. Splošni pogoji, ki veljajo za te prevoze, so natančno določeni v prilogi.

Poleg tega se morajo prevozniki v primeru katastrofe kar najbolj potruditi, da v najkrajšem možnem času znova vzpostavijo proge in jih prilagodijo potrebam po prevozih.

2.4 Odpoved letov

Razen v primeru višje sile število odpovedanih letov iz razlogov, neposredno povezanih s prevoznikom, na letalsko sezono IATA ne sme presegati 10 % števila letov, predvidenih v odobrenem programu opravljanja prevozov.

Prevoznik lahko opravljanje prevozov prekine le z najmanj trimesečnim odpovednim rokom.

2.5 Spremljanje in nadzor

Letalski prevozniki generalnemu direktoratu za civilno letalstvo za vsako izmed prog mesečno predložijo program opravljenih prevozov in podrobno tedensko statistiko: število ponujenih sedežev, opravljeni leti, število otrok in število otrok brez spremstva s porazdelitvijo otrok na starostne skupine (do dveh let, od dveh do dvanajst let, od dvanajst do osemnajst let). Poleg tega letalski prevozniki generalnemu direktoratu za civilno letalstvo za vsako izmed prog mesečno predložijo razporeditev prepeljanih potnikov po poletih in cenovnih razredih. Poleg tega morajo letalske družbe vsake tri mesece predložiti bilanco s podatki o številu prepeljanih potnikov, o uporabljenih posebnih cenah, o komercialni politiki v prid prevoza bolnikov, invalidov ali poškodovanih oseb in njihovih spremljevalcev kot tudi oseb, ki potujejo zaradi smrti bližnjega sorodnika.

V skladu s členom 4(1)(j) Uredbe (EGS) št. 2408/92 lahko letalski prevoznik s „prodajo sedežev“ (se pravi z neposredno javno prodajo sedežev, ki jo opravlja letalski prevoznik ali njegov pooblaščeni zastopnik ali zakupnik, izključujoč vse druge vezane storitve, kot je npr. nastanitev) začne le, če zadevni zračni prevoz ustreza vsem merilom, določenim v okviru obveznosti javne službe.

Te obveznosti javne službe ne veljajo za:

— čarterske lete, na katerih so vsi sedeži trženi s prodajo na pavšal,

— lete, ki so namenjeni izključno prevozu tovora,

— lete letal z manj kot dvajsetimi sedeži.

Prevozniki Skupnosti so obveščeni, da opravljanje prevozov z nepoznavanjem obveznosti javne službe lahko privede do sankcij, določenih z veljavnimi predpisi.